Date: 1455
Issuing place: Tallinn
Country: Viro
Language: saksa
Document type: Yksityiset, Asiakirjat

In Godes namen amen. Wente de miinssche geboren wert in disser werlde korte wile to blivende unde nicht en weet de stunde sines dodes, de tomale twivelafftich unde unseker is, jodoch dat de doet seker unde wissentlik is, hiirumme hebbe ik Jakob Vresze, allene dat ik welker mate beswert bin mit krancheit mines lives, jodoch van Godes wegene beweten unde vullmechtich alle miner sinne redelicheit unde vonufft, miner selen heil betrachtet, off mi de doet weddervart. Uppe dat vandeme gude, dat mi Got vorlent hevet, na mineme dode nenerleie schelinge off twidracht volge off gesche, so will ik min testament unde minen latesten willen in disser nagescreven wiise to werdende unde to blivende. Int erste min liiff unde mine zele bevele ik in de gnade unde barmherticheit des almechtigen Godes, in dat gebet unde hulpe siner leven moeder Marien unde alle Godes hilligen, der namen alle gelovet unde geert moeten siin nu unde to ewigen tiiden amen. Vortmer geve ik to wegen unde stegen to beterende dre mark Rig.; item beschede ik minen rechten negesten erven, mester Hinrike mineme soene twintich mark Rig, Birgitten miner dochter twintich mark Rig. unde Frederike mineme soene twintich mark Rig.; item geve ik (till S:t Johannes kyrka 100 alnar vadmal och 4 mark Rig., kyrkoherden där 1 mark, S:t Nicolai kyrka 4 mark och kyrkoherden 1 mark, Helgeands kyrka 100 alnar vadmal och 4 mark Rig. och kyrkoherden där 1 mark Rig., domkyrkan 10 mark till byggnad, systerkyrkan 4 mark, hvarje jungfru där ½ fjärding, S:t Olofs kyrka till byggnad 30 mark, hvarje präst där 1 fjärding, till helge lekamens mässan i S:t Olof 3 mark, S:t Gertruds kapell till byggnad 20 mark, S:t Birgittas kloster 20 mark). Noch geve ik to sunte Hinrikes altare to Aboe vifftein mk Rig., item tome koere der hilgen drier koninge dre noblen to Aboe, der hilgen drevaldicheit altare to Aboe twe Riinssche guldene, item deme hilgen geste to Aboe ene halve last roggen, darzulvest den monniken viff mk Rig. unde der monnike kerken to Reval ok viff mk Rig. unde den monniken to erer tafflen dre punt roggen. Item liggen dar noch in mineme cuntore en paar liisten unde twintich mk Rig., de geve ik to sunte Juriens altare to Aboe. Item sunte Brigitten clostere bi Aboe geve ik tein mk Rig. Vortmer beschede ik unde geve deme kercheren unde den presteren in sunte Oleves kerken doertich mk Rig. to ener ewigen dechtnisse, dat se mi alle jar began mit vigilien unde selemissen uppe den dach, alse ik van disser werlde gescheden sii, dat is alle jar twe mk. Vortmer geve ik miner hussvrowen Wendelen twedusent mk Rig., unde mineme soene Frederike geve ik twedusent mk Rig., unde wes ik beschede Wendelen unde mineme soene Frederike, dat zall men nemen van minen reden guderen, de in Reval ziin. Jtem so geve ik Wendelen unde mineme sone mester Hinrike min ingedome, alse bedde, ketle, kannen, gropen unde tinnene vate, dat se dat under zik deelen unde vordregen sik dar leffliken umme, dat is min beger, utgenomen dat taffelsmide. Item de gudere, de ik ut landene hebbe stande to Lubeke unde in Prusszen, de soll uppboeren mester Hinrik min sone unde deelen de mit miner dochter Brigitten. Dat do ik darumme, dat Wendelen mit ereme kinde rede zollen hebben, wes ik en gegeven hebbe, so vorscreven steit, wes hiirbovene in Reval is. Wen Wendele unde ere kint dat ere hebben, dat zall min soene mester Hinrik mit siner suster hebben; wes ik binen landes unde buten landes hebbe, dat steit all in mineme bocke gescreven. Item minen hoiken mit menken gevodert geve ik Jaspar Langen in Prusszen; item minen roden rok mit marten unde minen swarten rok mit grawerke geve ik mester Hinrik mineme soene, de anderen roecke geve ik hern Jurien Meideborghe, mineme swagere. Item sal men geven twehundert elen watmals arme lude mede to kledende unde twintich mk Rig. armen luden an schoen umme to delende. Item geve ik mineme sone meister Hinrike minen sulveren kopp, dat andere taffelsmide geve ik mineme soene mester Hinrike unde miner dochter Brigitten unde Wendelen mit ereme kinde, dat se dat under zik weren delen unde vorliken sik dar vruntliken umme. Alle de vorscreven giffte unde gave love ik stede unde vast to holdende, it en sii dat ik se gesundes lives unde levendiger stemme wedderrope unde tobreke. To vormundern disses testamentes hebbe ik gekoren unde gebeden mine guden vrunde de ersamen lude her Coste van Boerstell, her Marquart Breetholt, her Johan Velthusen unde her Johan Buddinge, dat also to vorstande unde uttorichtende, alse ik en alles gudes togetruwe unde alse se Gode dar rede voer willen geven unde van em dat ewige lon untfan. Unde uppe dat min jegenwordige testament stede vast unde unvorbroken werde geholden unde blive, so hebbe ik gebeden de ersamen lude her Johanne van Richen unde her Reinolt van Werne, dat se ere ingezegle tor tuchnisse unde de voermundere ere ingesegle mit deme minen hiiran hebben don hangen. Gescreven na der gebort Christi unses heren verteinhundert in deme viiff unde vifftigesten jare des dinxdages na sunte Marcus dage des hilgen ewangelisten.